Document ID: 32008L0042

KOMMISSIONENS DIREKTIV 2008/42/EF
af 3. april 2008
om ændring af Rådets direktiv 76/768/EØF om indbyrdes tilnærmelse af medlemsstaternes lovgivning om kosmetiske midler med henblik på tilpasning til den tekniske udvikling af bilag II og III
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (1), særlig artikel 8, stk. 2, og
ud fra følgende betragtninger:
(1)
På grundlag af IFRA's (International Fragrance Association) regler for god praksis har Den Videnskabelige Komité for Forbrugsvarer (VKF) (2) peget på en række stoffer, der anvendes som duftforbindelser i kosmetiske midler, og for hvilke der bør fastsættes begrænsninger.
(2)
Uanset hvilken funktion disse stoffer har i kosmetiske midler, er det eksponeringen for dem, der bør tages op til overvejelse. Begrænsningerne bør derfor ikke kun gælde anvendelsen af de pågældende stoffer som duftforbindelser i kosmetiske midler.
(3)
Der skulle imidlertid ikke forekomme sensibilisering, når de pågældende stoffer anvendes i mundplejemidler. Da nogle af dem er tilladt som aromastoffer i kraft af Kommissionens afgørelse 1999/217/EF af 23. februar 1999 om oprettelse af en liste over aromastoffer, som anvendes eller er bestemt til anvendelse i eller på levnedsmidler, i medfør af Europa-Parlamentets og Rådets forordning (EF) nr. 2232/96 af 28. oktober 1996 (3), bør begrænsningerne af hensyn til kohærensen ikke finde anvendelse på de stoffer, der er opført på denne liste.
(4)
På baggrund af VKF's udtalelser er det nødvendigt at ændre begrænsningerne i forbindelse med de stoffer, der er blevet peget på, og som allerede er opført i bilag III til direktiv 76/768/EØF under løbenummer 45, 72, 73, 88 og 89. Herudover bør nævnte bilag indeholde de af de stoffer, der er blevet peget på, og som endnu ikke er opført heri, med deres respektive begrænsninger, samt, af hensyn til kohærensen, de stoffer, der tilhører samme familie, og som der er peget på i Kommissionens afgørelse 96/335/EF af 8. maj 1996 om oprettelse af en fortegnelse og en fælles nomenklatur for bestanddele i kosmetiske produkter (4).
(5)
Da benzylalkohol er opført to gange i bilag III, del 1, under løbenummer 45 og 68, bør indholdet af løbenummer 68 og de nye begrænsninger medtages under løbenummer 45.
(6)
Som følge af VKF's præciseringer vedrørende perubalsam bør løbenummer 1136 i bilag II ændres.
(7)
Direktiv 76/768/EØF bør derfor ændres i overensstemmelse hermed.
(8)
For at sikre en gradvis overgang fra de eksisterende formler for kosmetiske midler til formler, der opfylder bestemmelserne i dette direktiv, bør der indføres passende overgangsperioder.
(9)
Foranstaltningerne i dette direktiv er i overensstemmelse med udtalelse fra Det Stående Udvalg for Kosmetiske Produkter -
UDSTEDT FØLGENDE DIREKTIV:
Artikel 1
Bilag II og III til direktiv 76/768/EØF ændres i overensstemmelse med bilaget til dette direktiv.
Artikel 2
Medlemsstaterne træffer alle de nødvendige foranstaltninger til at sikre, at midler, der ikke er i overensstemmelse med dette direktiv, ikke sælges eller afsættes til den endelige forbruger efter 4. oktober 2009.
Artikel 3
1. Medlemsstaterne vedtager og offentliggør senest den 4. oktober 2008 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
De anvender disse bestemmelser fra den 4. april 2009.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 4
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 3. april 2008.

Labels: 7
3
1